作者：杨无咎
词牌/韵律：永遇乐

paragraphs: 黄叶缤纷，碧江清浅，锦水秋暮。
画鼓冬冬，高牙飐飐，离棹无由驻。
波声笳韵，芦花蓼穗，翻作别离情绪。
须知道、风流太守，未尝恝情来去。
那堪对此，来时单骑，去也文鸳得侣。
绣被熏香，蓬窗听雨，还解知人否。
一川风月，满堤杨柳，今夜酒醒何处。
调疏呵，双栖正稳，慢摇去橹。